ศบค.ยืนยัน เจ้าหน้าที่กระทรวงสาธารณสุขติดเชื้อโควิด-19 มีประวัติเข้า-ออก ปฏิบัติงานที่ทำเนียบ สั่งผู้สัมผัสใกล้ชิดกักตัวดูอาการแล้ว
ศบค.ยืนยัน เจ้าหน้าที่กระทรวงสาธารณสุขติดเชื้อโควิด-19 มีประวัติเข้า-ออก ปฏิบัติงานที่ทำเนียบ สั่งผู้สัมผัสใกล้ชิดกักตัวดูอาการแล้ว นพ.ทวีศิลป์ วิษณุโยธิน โฆษกศูนย์อำนวยการแก้ไขสถานการณ์การแพร่ระบาดเชื้อไวรัสโควิด -19 (ศบค.) ยอมรับว่า มีเจ้าหน้าที่ของกระทรวงสาธารณสุขติดเชื้อโควิด-19 เป็นชาย อายุ 46 ปี โดยเป็นผู้ปฏิบัติหน้าที่ประสานงาน และมีการเข้า-ออก ศูนย์ ศบค. รวมถึงเข้าร่วมประชุมหลายคณะและหลายสถานที่ แต่ไม่ได้ประจำอยู่ที่ทำเนียบรัฐบาล ซึ่งทีมสอบสวนโรคพบว่ามีอาการตั้งแต่วันที่ 26 มีนาคม 2563 มีน้ำมูก อาการคล้ายหวัดภูมิแพ้ แต่ไม่มีไข้ โดยมีการยืนยันติดเชื้อเมื่อคืนที่ผ่านมา 29 มีนาคม 2563 และได้กักตัวเองแล้ว พร้อมเข้ารักษาที่สถาบันบำราศนราดูร ขณะเดียวกันผู้ที่มีประวัติสัมผัสใกล้ชิด ส่วนใหญ่เป็นบุคลากรของกระทรวงสาธารณสุข ประมาณ 30 คน ได้สั่งให้กักตัวเองเพื่อดูอาการแล้ว ส่วนที่ทำเนียบก็มีเจ้าหน้าที่ที่ทำงานร่วมกันบ้าง แต่พบว่าทุกคนมีการป้องกันตนเองเป็นอย่างดี จึงถือว่ามีความเสี่ยงต่ำ แต่ก็ให้ตรวจสอบตนเองด้วย ให้สวมหน้ากากอนามัยทุกครั้งและรักษาระยะห่างทางสังคม ซึ่งหากมีอาการเสี่ยงให้ไปพบแพทย์ ทั้งนี้หากผู้สัมผัสใกล้ชิดไม่มีอาการก็ถือว่าอยู่ในวงจำกัดได้ แต่หากมีอาการกระทรวงสาธารณสุขก็จะต้องดูแลอย่างเข้มข้นต่อไป พร้อมกันนี้ยืนยันไม่มีผู้บริหารระดับสูงมีความเสี่ยงติดเชื้อ หรือมีประวัติสัมผัสใกล้ชิดกับผู้ป่วยนายกรัฐมนตรีเป็นห่วงและขอให้ทุกคนดูแลตนเองอย่างดีที่สุด ทั้งเจ้าหน้าที่และสื่อมวลชน โดยขอให้ปฏิบัติตามคำแนะนำของแพทย์ด้วย